Harald Keres

Harald Keres (15. november (vkj. 2. november) 1912 Pärnu – 26. juuni 2010 Tartu) oli eesti füüsik, Eesti Teaduste Akadeemia liige (alates 1961) .

Elulugu 
Harald Keres sündis 15. novembril 1912 Pärnus käsitöölise peres. Koolis käis Narva 1. Algkoolis, Pärnu 9. Algkoolis ja Pärnu Poeglaste Gümnaasiumis, mille lõpetas 1932. aastal.

1932–1933 teenis aega 6. üksikus jalaväepataljonis Pärnus.

1933–1936 õppis Tartu Ülikooli matemaatika-loodusteaduskonna matemaatika osakonnas, mille lõpetas cum laude. 1938. aastal sai ta magistrikraadi matemaatika erialal tööga "Kattumismuutlikkuse dünaamika", 1942. aastal kaitses doktoritöö "Ruum ja aeg üldises relatiivsusteoorias" ja sai filosoofiadoktori kraadi. 1947. aastal kaitses ta teistkordselt doktoriväitekirja teemal "Ruumi ja aja relativistlik teooria", füüsika-matemaatikadoktori kraadi kinnitas Moskva atesteerimiskomisjon 1949. aastal. 1954. aastal sai ta füüsika professori kutse. Alates 1936. aastast Üliõpilasselts Liivika liige.

1935. aasta septembris asus ta tööle Tartu Ülikoolis, kus töötas kuni 1960. aasta augustini järjest järgmistel ametikohtadel: 
 abiõppejõud tehnikateaduskonna veemajanduse ja vesiehitiste õppetooli juures;
 abiassistent ülikooli tähetornis;
 ülemääraline noorem abiõppejõud matemaatika erialal;
 rakendusmatemaatika ja mehaanika kateedri dotsendi kt;
 matemaatilise analüüsi kateedri vanemõpetaja ja dotsendi kt;
 teoreetilise füüsika kateedri juhataja ja vanemõpetaja;
 teadusala prorektor.
1947. aastal asus tööle ka TA Füüsika, Matemaatika ja Mehaanika Instituudis, kus alustas teadussekretäri ametikohast, seejärel töötas astronoomia observatooriumi juhataja, vanemteaduri ning aastatel 1960–1989 teoreetilise füüsika ja matemaatika sektori juhatajana.

1954. aastal sai ta professori kutse teoreetilise füüsika erialal.

1961. aastal valiti ta Eesti Teaduste Akadeemia liikmeks teoreetilise füüsika erialal. Ta kuulus akadeemias astronoomia ja füüsika osakonda.

Alates 2000. aastast oli ta Tartu Ülikooli emeriitprofessor.

Harald Keres on maetud Tartu Raadi kalmistule.

Teadustöö 
Oma teadustegevuses keskendus Harald Keres üldrelatiivsus- ja gravitatsiooniteooria arendustele. Temast kujunes relatiivsusteooria uurimissuuna alusepanija. Harald Kerese sulest ilmus üle kolmekümne teadustöö. Tema publikatsioone iseloomustab fundamentaalsus, põhjalikkus ja mõtteselgus, kuid alati on ta püüelnud ka teaduse esteetilise lummuse poole – nähtud uurimisvaev, uued teadmised ning hästi kirjapandud tulemused moodustavad tema jaoks teadustöös peituva ilu.

Silmapaistvalt aktiivne oli ta publitsistika vallas, populariseerides teadust kui rahvuskultuuri lahutamatut osa. Ta nägi riigi põhilise ülesandena hoolitsust kooli ja hariduse eest, sest sellest sõltub demokraatia sügavus.

Teosed 
Raamatud:
 "Aeg ja ruum" (populaarne ülevaade). Eesti Riiklik Kirjastus, Tallinn 1959, 48 lk
 "Matemaatilise füüsika meetodid: õpik kõrgematele õppeasutustele. 1., Kompleksmuutuja funktsioonid". Eesti Riiklik Kirjastus, Tallinn 1964, 544 lk
 "Vektor- ja tensorruumid". Valgus, Tallinn 1989, 366 lk
 "Sajandi seiklused. Väljavõtteid autobiograafiast". Ilmamaa, Tartu 2009, 192 lk
 "Ruum ja aeg" (valimik artikleid). Koostaja ja osa artiklite tõlkija Piret Kuusk. Sari Eesti mõttelugu, nr 89, Ilmamaa, Tartu 2009, 416 lk
Artiklid:
 "Ruum" – Akadeemia 1939, nr 3, lk 176–187
 "Teaduse- ja tehnikaajastu mõttemaailm ning kunst" – Looming 1977, nr 1, lk 117–126
 "Juhus ja suured arvud" – Looming 1980, nr 12, lk 1728–36
 "Minu ülikool" – Looming 1982, nr 8, lk 1117–19
 "Ülikool ja mina" – Horisont 1982, nr 9, lk 24–25
 "Sokratese printsiip" – Looming 1983, nr 8, lk 1136–37
 "Häda argimõistuse pärast" – Looming 1985, nr 12, lk 1699  
 "Täppisteaduste poolelt vaadatuna" – Looming 1987, nr 3, lk 377–380
 "Relatiivsusteooria põhiprintsiibid" – Akadeemia 1989, nr 5, lk 899–904
 "Minevikku meenutades" – Horisont 1990, nr 7–12 ja 1991, nr 1, 3, 4, 5, 7, 8, 10, 11, 12
 "Maailm, kust tulen: mälestusi". Eessõna: Ivar Piir – Akadeemia 2002, nr 11, lk 2308–2329 ja 2003, nr 1, lk 139–159

Tunnustus 
 1970 riiklik preemia tööde tsükli "Üldistatud inertsiaalsüsteemid ja vastavuse printsiip üldrelatiivsusteoorias" eest
 1972 Eesti NSV Ülemnõukogu Presiidiumi aukiri
 1976 Eesti NSV teeneline teadlane
 1978 ajakirja Looming aastapreemia (artikkel "Teaduse- ja tehnikaajastu mõttemaailm ning kunst", L 1977/1)
 1982 orden "Austuse märk"
 1982 Eesti Teaduste Akadeemia medal
 1996 Riigivapi III klassi teenetemärk
 1996 Tartu linna aukodanik ja Tartu Suurtähe kavaler
 2005 Eesti Rahvuskultuuri Fondi elutöö tänuauhind

Isiklikku 
Harald Kerese vend oli tuntud maletaja Paul Keres.

Harald Kerese abikaasa oli pediaater Leida Keres (1916–2003); nende lapsed on füüsikud Sirje Keevallik (sündinud 1943) ja Piret Kuusk (sündinud 1947).

Viited

Kirjandus 
 Harald Keres: personaalnimestik / Koostanud Kersti Reinsalu. Eesti NSV Teaduste Akadeemia, Teaduslik Raamatukogu, Tallinn 1986, 45 lk 
 Akadeemik Harald Keres (intervjuu) – Horisont, 1970, nr 10, lk 3–12
 Gustav Naan. Keres. Kosmos. Kord. – samas, lk 21–23
 Sirje Keevallik, Piret Kuusk. Tee tööd sest töö on sinu ainuke sõber (Harald Keres 75). – Horisont, 1987, nr 11, lk 26–28
 Vladimir Hütt. Keres ja mõtlemiskultuur. – samas, lk 29–30
 Harald Keresega Paul Keresest – Spordileht, 16. aprill 1996, lk 11
 Eesti Teaduste Akadeemia liikmekond II : 1938–1998. Tallinn, 1998, lk 52–53
 Ivar Piir. Harald Keres – õpetaja ja õpetlane. – Täppisteaduste ajaloost Eestis: pühendatud Wilhelm Ostwaldi 150. sünniaastapäevale. Tartu Ülikooli Kirjastus,2004, lk 176–210
 Teadus vajab meistreid: intervjuu akadeemik Harald Keresega / küsitles Mall Jõgi. – Sõnumileht, 15. november 1997, lk 4–5; ka raamatus: Mall Jõgi. Kõnelesid: jutuajamisi kirjarahva ja teadlastega aastatest 1979–2006. Tänapäev, Tallinn 2007, lk 381–388
 Margus Maidla. Eesti teaduse grand old man akadeemik Harald Keres ning tema aeg ja ruum. – Teaduste Akadeemia – Eesti kollektiivne aju. Tallinn, 2014

Välislingid
 Eesti Teaduste Akadeemia liikmed. Harald Keres
 Harald Keres, "Kuidas korraldada teadust" – Postimees 28. oktoober 1998, lk 5
 Tiit Kändler, "Harald Keres fenomenina" – Eesti Päevaleht 15. november 1999, lk 4
 "Eesti teaduse südametunnistus: eksklusiivintervjuu akadeemik Harald Keresega". Üles kirjutanud Rein Veskimäe – Horisont 2003, nr 1, lk 41-43
 Enn Hallik, "Harald Kerese tee akadeemikuks algas pööningult õpikute leidmisega" – Pärnu Postimees 29. jaanuar 2005, lk 8–9
 Ebe Pilt, "Teaduse ilust ja Eesti Rahvuskultuuri Fondi elutöö tänuauhinnast akadeemik Harald Keresele" – Horisont 2006, nr 6
 Margus Maidla, Juku-Kalle Raid, "Eesti teaduse grand old man Harald Keres ning tema aeg ja ruum" – KesKus 2006, nr 11, lk 28–29
 Peeter Olesk, "Harald Kerese raamat: vanima akadeemiku sajandi seiklused" – Postimees 8. mai 2009
 Tiit Kändler, "Harald Kerese aegumatu aktuaalsus" – Sirp 5. veebruar (veebiversioon 4. veebruar) 2010, lk 5

Eesti füüsikud
Eesti NSV Teaduste Akadeemia liikmed
Eesti Teaduste Akadeemia liikmed
Tartu Ülikooli õppejõud
6. Üksiku Jalaväepataljoni koosseis
Tartu Ülikooli matemaatika-loodusteaduskonna vilistlased
Üliõpilasselts Liivika liikmed
Eesti NSV teenelised teadlased
Ordeni "Austuse märk" kavalerid
Riigivapi III klassi teenetemärgi kavalerid
Eesti Looduseuurijate Seltsi auliikmed
Tartu aukodanikud
Raadi kalmistule maetud
Sündinud 1912
Surnud 2010